CELEX: 62017CJ0397
Language: fi
Date: 2018-07-12 00:00:00
Title: Unionin tuomioistuimen tuomio (kymmenes jaosto) 12.7.2018.#Profit Europe NV vastaan Belgian valtio.#Nederandstalige rechtbank van eerste aanleg te Brusselin esittämät ennakkoratkaisupyynnöt.#Ennakkoratkaisupyyntö – Asetus (ETY) N:o 2658/87 – Tulliliitto ja yhteinen tullitariffi – Tariffiluokittelu – Yhdistetty nimikkeistö – Alanimikkeet 7307 11 10, 7307 19 10 ja 7307 19 90 – Putkien liitos- ja muut osat, pallografiittivalurautaa.#Yhdistetyt asiat C-397/17 ja C-398/17.

UNIONIN TUOMIOISTUIMEN TUOMIO (kymmenes jaosto)
      12 päivänä heinäkuuta 2018 (
            *1
         )
      Ennakkoratkaisupyyntö – Asetus (ETY) N:o 2658/87 – Tulliliitto ja yhteinen tullitariffi – Tariffiluokittelu – Yhdistetty nimikkeistö – Alanimikkeet 73071110, 73071910 ja 73071990 – Putkien liitos- ja muut osat, pallografiittivalurautaa
      Yhdistetyissä asioissa C‑397/17 ja C‑398/17,
      jossa on kyse SEUT 267 artiklaan perustuvista ennakkoratkaisupyynnöistä, jotka Nederlandstalige rechtbank van eerste aanleg Brussel (Brysselin hollanninkielinen alioikeus, Belgia) on esittänyt 16.6.2017 tekemillään päätöksillä, jotka ovat saapuneet unionin tuomioistuimeen 3.7.2017, saadakseen ennakkoratkaisun asioissa
      
         Profit Europe NV
      
      vastaan
      
         Belgian valtio,
      
      UNIONIN TUOMIOISTUIN (kymmenes jaosto),
      toimien kokoonpanossa: jaoston puheenjohtaja E. Levits sekä tuomarit A. Borg Barthet (esittelevä tuomari) ja M. Berger,
      julkisasiamies: J. Kokott,
      kirjaaja: A. Calot Escobar,
      ottaen huomioon kirjallisessa käsittelyssä esitetyn,
      ottaen huomioon huomautukset, jotka sille ovat esittäneet
      
               –
            
            
               Profit Europe NV, edustajanaan P. Diaz Gavier, advocaat,
            
         
               –
            
            
               Belgian hallitus, asiamiehinään P. Cottin ja J.-C. Halleux,
            
         
               –
            
            
               Euroopan komissio, asiamiehinään A. Caeiros ja P. Vanden Heede,
            
         päätettyään julkisasiamiestä kuultuaan ratkaista asian ilman ratkaisuehdotusta,
      on antanut seuraavan
      
         tuomion
      
      
               1
            
            
               Ennakkoratkaisupyynnöt koskevat tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 (EYVL 1987, L 256, s. 1) liitteessä I, sellaisena kuin se on muutettuna 4.10.2013 annetulla komission täytäntöönpanoasetuksella (EU) N:o 1001/2013 (EUVL 2013, L 290, s. 1), olevan yhdistetyn nimikkeistön alanimikkeiden 730711 ja 73071910 tulkintaa.
            
         
               2
            
            
               Nämä pyynnöt on esitetty kahdessa riita-asiassa, joissa vastakkain ovat Profit Europe NV ja Belgian valtio ja jotka koskevat paloilmaisu- ja palontukahdutusjärjestelmien valuraudasta tehtyjen osien tariffiluokittelua.
            
         
         Asiaa koskevat oikeussäännöt
      
      
               3
            
            
               Euroopan unioniin tuotujen tavaroiden tulliluokittelua säännellään yhdistetyllä nimikkeistöllä, joka perustuu Maailman tullijärjestön (WCO) laatimaan harmonoituun (ts. harmonisoituun) tavarankuvaus- ja tavarankoodausjärjestelmään, ja se on otettu käyttöön harmonisoitua tavarankuvaus- ja ‑koodausjärjestelmää koskevalla 14.6.1983 Brysselissä tehdyllä kansainvälisellä yleissopimuksella, joka on 24.6.1986 tehdyn muutospöytäkirjan kanssa hyväksytty Euroopan talousyhteisön puolesta 7.4.1987 tehdyllä neuvoston päätöksellä 87/369/ETY (EYVL 1987, L 198, s. 1).
            
         
               4
            
            
               Yhdistetyssä nimikkeistössä käytetään harmonoidun järjestelmän mukaisia nimikkeitä ja kuusinumeroisia alanimikkeitä, ja ainoastaan seitsemäs ja kahdeksas numero ovat sen omia alajaotteluja.
            
         
               5
            
            
               Yhdistetyn nimikkeistön ensimmäinen osa sisältää kaikki johdantomääräykset. Tämän osan I osaston, joka sisältää yleissäännöt, A kohdassa, jonka otsikko on ”Yhdistetyn nimikkeistön yleiset tulkintasäännöt”, säädetään seuraavaa:
               ”Tavarat luokitellaan yhdistettyyn nimikkeistöön seuraavien periaatteiden mukaisesti.
               
                        1.
                     
                     
                        Nimikkeistön jaksojen, ryhmien tai alaryhmien otsikot ovat ainoastaan ohjeellisia; oikeudellisesti luokittelu määräytyy nimikkeiden sekä asianomaisten jaksojen tai ryhmien huomautusten sanamuodon mukaisesti ja, jollei näistä nimikkeistä ja huomautuksista muuta johdu, seuraavien sääntöjen mukaisesti.
                     
                  ...
               
                        6.
                     
                     
                        Oikeudellisesti tavaroiden luokittelu kunkin nimikkeen alanimikkeisiin määräytyy näiden alanimikkeiden ja niiden huomautusten sanamuodon sekä soveltuvin osin edellä olevien sääntöjen mukaisesti, ottaen kuitenkin huomioon, että ainoastaan samantasoiset alanimikkeet ovat keskenään vertailukelpoisia. Jollei toisin määrätä, tätä sääntöä sovellettaessa otetaan huomioon myös kyseisten jaksojen ja ryhmien huomautukset.”
                     
                  
         
               6
            
            
               Yhdistetyn nimikkeistön toinen osa on jaettu 21 jaksoon. XV jakso, jonka otsikko on ”Epäjalot metallit ja epäjalosta metallista valmistetut tavarat”, sisältää yhdistetyn nimikkeistön ryhmät 72–83. Ryhmä 73, jonka otsikko on ”Rauta- ja terästavarat”, koskee yhdistetyn nimikkeistön nimikkeitä 7301–7326.
            
         
               7
            
            
               Nimikkeen 7307 rakenne on seuraava:
               
                           ”7307
                        
                        
                           Putkien liitos- ja muut osat (esim. liitoskappaleet, kulmakappaleet ja muhvit), rautaa tai terästä:
                        
                     
                            
                        
                        
                           – valetut osat:
                        
                     
                           7307 11
                        
                        
                           – – muokattavaksi soveltumatonta valurautaa:
                        
                     
                           7307 11 10
                        
                        
                           – – – jollaisia käytetään painejärjestelmissä
                        
                     
                           7307 11 90
                        
                        
                           – – – muut
                        
                     
                           7307 19
                        
                        
                           – – muut
                        
                     
                           7307 19 10
                        
                        
                           – – – muokattavaksi soveltuvaa valurautaa
                        
                     
                           7307 19 90
                        
                        
                           – – – muut
                        
                     
                            
                        
                        
                           – muut, ruostumatonta terästä:
                        
                     
                           ...
                        
                        
                            
                        
                     
                            
                        
                        
                           – muut: ”
                        
                     
         
               8
            
            
               Yhdistetyn nimikkeistön alanimikkeistä 73071110 ja 73 07 11 90 annettujen selittävien huomautusten Euroopan unionin yhdistettyyn nimikkeistöön (EUVL 2011, C 137, s. 1; jäljempänä selittävät huomautukset) mukaan:
               ”Ilmaisulla ’muokattavaksi soveltumatonta’ tarkoitetaan mm. suomugrafiittivalurautaa.
               Näihin alanimikkeisiin kuuluvat valuraudasta tehdyt liitos- ja muut osat, kuten esim. kulmakappaleet, taipeet, muhvit, laipat, kaulukset ja T-kappaleet. Ne on liitetty valurauta- tai teräsputkiin ruuvaamalla, työntämällä tai mekaanisesti kokoamalla.”
            
         
               9
            
            
               Yhdistetyn nimikkeistön alanimikettä 73071910 koskevissa selittävissä huomautuksissa todetaan seuraavaa:
               ”Muokattavaksi soveltuva valurauta sijoittuu ominaisuuksiltaan suomugrafiittivaluraudan (harmaan valuraudan) ja valuteräksen väliin. Sitä voidaan helposti valaa ja siitä tulee sopivan lämpökäsittelyn jälkeen sitkeää ja muokattavaksi soveltuvaa. Lämpökäsittelyn aikana hiili häviää osittain tai muuttaa olomuotoaan ja lopulta saostuu noduuleiksi, jotka eivät heikennä metallikoheesiota siinä määrin, kuin grafiittisuomut harmaassa valuraudassa.
               Jos tuotteissa on enintään 2 painoprosenttia hiiltä, niitä pidetään valuteräksenä ja ne luokitellaan nimikkeeseen 73071990 (ks. tämän ryhmän 1 huomautus).
               Ilmaisulla ’muokattavaksi soveltuvaa’ tarkoitetaan myös pallografiittivalurautaa.
               Ks. myös alanimikkeiden 73071110 ja 73071190 selittävät huomautukset, toinen kappale.”
            
         
         Pääasiat ja ennakkoratkaisukysymykset
      
      
               10
            
            
               Profit Europe esitti maaliskuussa 2014 Algemene Administratie van de Douane en Accijnzenille (tullin yleisestä hallinnosta ja valmisteveroista vastaava virasto, Belgia) (jäljempänä tullihallinto) useita hakemuksia sitovasta tariffitiedosta, jotka koskivat palolaitteistoihin käytettävien erilaisten pallografiittivaluraudasta tehtyjen osien tariffiluokittelua.
            
         
               11
            
            
               Tullihallinto antoi 14.3.2014 useita sitovia tariffitietoja, joissa kyseiset tuotteet luokiteltiin yhdistetyn nimikkeistön alanimikkeeseen 73071110 valuraudasta muokattavaksi soveltumattomina putkien liitos- ja muina osina.
            
         
               12
            
            
               Elokuussa 2014 Profit Europe esitti tullihallinnolle uusia hakemuksia sitovasta tariffitiedosta, jotka koskivat edellä mainittujen tuotteiden erilaisten versioiden tariffiluokittelua.
            
         
               13
            
            
               Päätöksellään 30.3.2015 tullihallinto antoi 20 sitovaa tariffitietoa, joissa kyseiset tuotteet luokiteltiin yhdistetyn nimikkeistön alanimikkeeseen 73071910 valuraudasta muokattavaksi soveltuvina putkien liitos- ja muina osina.
            
         
               14
            
            
               9.4.2015 tekemällään päätöksellä tullihallinto peruutti 14.3.2014 antamansa sitovat tariffitiedot ja luokitteli tuotteet, joita mainitut tariffitiedot koskivat, yhdistetyn nimikkeistön alanimikkeeseen 73071910.
            
         
               15
            
            
               Profit Europe teki 26.6. ja 30.6.2015 kaksi oikaisuvaatimusta 30.3. ja 9.4.2015 tehdyistä päätöksistä. Nämä viimeksi mainitut päätökset tullihallinto pysytti 27.4.2016 tekemillään kahdella päätöksellä.
            
         
               16
            
            
               Profit Europe riitautti 10.5.2016 Nederlandstalige rechtbank van eerste aanleg Brusselissa (Brysselin hollanninkielinen alioikeus, Belgia) nämä päätökset sekä kyseessä olevat sitovat tariffitiedot.
            
         
               17
            
            
               Nyt käsiteltävien kahden pääasian osalta Profit Europe väittää ennakkoratkaisua pyytäneessä tuomioistuimessa, että pääasioissa kyseessä olevat osat ovat muokattavaksi soveltumatonta valurautaa ja kuuluvat näin ollen yhdistetyn nimikkeistön alanimikkeeseen 73071110.
            
         
               18
            
            
               Profil Europe toteaa tältä osin, että muokattavaksi soveltuvan valuraudan objektiivisesti todettava ominaispiirre, eli se, että muokattavaksi soveltuvuuden tulee johtua lämpökäsittelystä, ei täyty pallografiittivaluraudan osalta.
            
         
               19
            
            
               Nederlandstalige rechtbank van eerste aanleg Brussel toteaa, että yhdistetyn nimikkeistön nimikkeestä 73071910 annetuista selittävistä huomautuksista ilmenee selvästi, että muokattavaksi soveltuvan valuraudan käsite kattaa myös pallografiittivaluraudan.
            
         
               20
            
            
               Profit Europen esittämät tieteelliset analyysit näyttäisivät kuitenkin viittaavan siihen, ettei pallografiittivalurauta ole muokattavaksi soveltuvaa valurautaa.
            
         
               21
            
            
               Edellä esitetyn perusteella kansallisessa tuomioistuimessa vireillä olevat asiat herättävät unionin oikeuden tulkintaa koskevia kysymyksiä, joten Nederlandstalige rechtbank van eerste aanleg Brussel päätti lykätä asian käsittelyä ja esittää unionin tuomioistuimelle seuraavat ennakkoratkaisukysymykset, joiden sanamuoto on sama asioissa C‑397/17 ja C‑398/17:
               
                        ”1)
                     
                     
                        Onko alanimikettä 73071910 tulkittava siten, että siinä tarkoitetaan pallografiittivaluraudasta tehtyjä osia, joilla on käsiteltävässä asiassa kyseessä olevien osien ominaispiirteet, kun niiden objektiivisesti todettavista ominaispiirteistä ilmenee, että ne eroavat olennaisesti muokattavaksi soveltuvasta valuraudasta siksi, ettei pallografiittivaluraudan muokattavaksi soveltuvuus johdu asianmukaisesta lämpökäsittelystä, ja siksi, että pallografiittivaluraudalla on erilainen grafiitin muoto kuin muokattavaksi soveltuvalla valuraudalla, nimittäin pallografiitin muoto temperhiilen sijaan?
                     
                  
                        2)
                     
                     
                        Onko alanimikettä 73071100 tulkittava siten, että siinä tarkoitetaan pallografiittivaluraudasta tehtyjä osia, joilla on käsiteltävässä asiassa kyseessä olevien osien ominaispiirteet, kun niiden objektiivisesti todettavista ominaispiirteistä ilmenee, että ne vastaavat olennaisesti muokattavaksi soveltumattoman valuraudan objektiivisesti todettavia ominaispiirteitä?
                     
                  
                        3)
                     
                     
                        Onko yhdistetyn nimikkeistön alanimikkeen 73071910 selittävä huomautus, jossa todetaan, että muokattavaksi soveltuvalla valuraudalla tarkoitetaan myös pallografiittivalurautaa, jätettävä ottamatta huomioon, kun on kiistatonta, ettei pallografiittivalurauta ole muokattavaksi soveltuvaa valurautaa?”
                     
                  
         
               22
            
            
               Unionin tuomioistuimen presidentin 20.7.2017 antamalla määräyksellä asiat C‑397/17 ja C‑398/17 yhdistettiin kirjallista ja suullista käsittelyä sekä tuomion antamista varten.
            
         
         Ennakkoratkaisukysymysten tarkastelu
      
      
               23
            
            
               Ennakkoratkaisua pyytänyt tuomioistuin kysyy näillä kysymyksillään, joita on tarkasteltava yhdessä, onko yhdistettyä nimikkeistöä tulkittava siten, että pallografiittivaluraudasta tehdyt putkien liitos- ja muut osat on luokiteltava yhdistetyn nimikkeistön alanimikkeeseen 73071110 valuraudasta muokattavaksi soveltumattomina osina, vai onko ne luokiteltava yhdistetyn nimikkeistön alanimikkeeseen 73071910 valuraudasta muokattavaksi soveltuvina osina.
            
         
               24
            
            
               Unionin tuomioistuimen vakiintuneen oikeuskäytännön mukaan oikeusvarmuus ja valvonnan helppous edellyttävät, että tavaroiden tariffiluokittelun ratkaisevana luokitteluperusteena on yleensä oltava tavaroiden objektiivisesti todettavat ominaispiirteet ja ominaisuudet, sellaisina kuin ne on määritelty yhdistetyn nimikkeistön nimiketekstissä ja nimikkeistön jaksojen tai ryhmien huomautusten teksteissä (tuomio 26.5.2016, Invamed Group ym., C‑198/15, EU:C:2016:362, 18 kohta oikeuskäytäntöviittauksineen).
            
         
               25
            
            
               Yhdistetyn nimikkeistön yleisten tulkintasääntöjen mukaan tavaroiden luokittelu nimikkeen alanimikkeisiin määräytyy oikeudellisesti näiden alanimikkeiden sekä alanimikkeiden, jaksojen tai ryhmien huomautusten sanamuodon mukaisesti, ja jaksojen, ryhmien tai alaryhmien otsikot ovat ainoastaan ohjeellisia.
            
         
               26
            
            
               Lisäksi Euroopan komission laatimat yhdistetyn nimikkeistön selittävät huomautukset auttavat huomattavasti eri tullinimikkeiden sisällön tulkinnassa, vaikka ne eivät olekaan oikeudellisesti sitovia (tuomio 26.5.2016, Invamed Group ym., C‑198/15, EU:C:2016:362, 19 kohta).
            
         
               27
            
            
               Nyt käsiteltävässä asiassa yhdistetyn nimikkeistön nimikkeellä 7307 tarkoitetaan raudasta tai teräksestä tehtyjen putkien liitos- ja muita osia. Se sisältää kolme luokkaa.
            
         
               28
            
            
               Ensimmäinen luokka, josta käytetään ilmaisua ”valetut osat”, sisältää, kuten ilmaisusta käy ilmi, raudasta tai teräksestä valetut osat.
            
         
               29
            
            
               Siinä erotetaan toisistaan yhdistetyn nimikkeistön alanimikkeessä 730711 tarkoitetut ”muokattavaksi soveltumatonta valurautaa” olevat osat ja yhdistetyn nimikkeistön alanimikkeeseen 730719 kuuluvat ”muut” osat. Koska kyse on jäännösluokasta, viimeksi mainittuun alanimikkeeseen kuuluvat näin ollen raudasta tai teräksestä valetut osat sekä muusta valuraudasta kuin yhdistetyn nimikkeistön alanimikkeessä 730711 tarkoitetusta valuraudasta tehdyt osat.
            
         
               30
            
            
               Yhdistetyn nimikkeistön alanimike 730719 jakautuu sekin kahteen alanimikkeeseen, nimittäin alanimikkeeseen 73071910, jonka otsikko on ”muokattavaksi soveltuvaa valurautaa”, ja alanimikkeeseen 73071990, jonka otsikko on ”muut”.
            
         
               31
            
            
               Jotta ennakkoratkaisua pyytäneelle tuomioistuimelle voidaan antaa vastaus, on ratkaistava, mitä yhdistetyn nimikkeistön alanimikkeen 730711 käsite ”muokattavaksi soveltumatonta valurautaa” sekä alanimikkeen 73071910 käsite ”muokattavaksi soveltuvaa valurautaa” kattavat.
            
         
               32
            
            
               Kuten yhdistetyn nimikkeistön alanimikettä 73071910 koskevista selittävistä huomautuksista ilmenee, ”muokattavaksi soveltuva valurauta sijoittuu ominaisuuksiltaan suomugrafiittivaluraudan (harmaan valuraudan) ja valuteräksen väliin. Sitä voidaan helposti valaa ja siitä tulee sopivan lämpökäsittelyn jälkeen sitkeää ja muokattavaksi soveltuvaa. Lämpökäsittelyn aikana hiili häviää osittain tai muuttaa olomuotoaan ja lopulta saostuu noduuleiksi”.
            
         
               33
            
            
               Tässä yhteydessä on syytä täsmentää, että muokattavaksi soveltuva valurauta muodostaa erityisluokan valurautojen standardikuvauksessa. Eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta 25.10.2012 annetun Euroopan parlamentin ja neuvoston asetuksen (EU) N:o 1025/2012 (EUVL 2012, L 316, s. 12) liitteessä I lueteltu ja eurooppalaisena standardointiorganisaationa toimiva Euroopan standardointikomitea on vahvistanut eurooppalaisen standardin EN 1560 asiakirjassa EN 1560:2011.
            
         
               34
            
            
               Tässä standardissa erotetaan kuusi suurta valurautaryhmää valuraudan muodostavan grafiitin rakenteen perusteella, ja näistä yksi on temperhiilestä koostuva valurauta, josta käytetään myös nimitystä ”muokattavaksi soveltuva valurauta” ja joka on yksilöity koodilla EN-GJM.
            
         
               35
            
            
               Sitä vastoin yhdistetyn nimikkeistön alanimikkeen 730711 käsitettä ”muokattavaksi soveltumatonta valurautaa” ei määritellä yhdistetyssä nimikkeistössä eikä selittävissä huomautuksissa. Se ei myöskään muodosta erityisluokkaa valurautojen standardikuvauksessa.
            
         
               36
            
            
               Toisin kuin Profit Europe väittää, yhdistetyn nimikkeistön alanimikettä 730711 ei kuitenkaan tulisi tulkita siten, että siihen kuuluvat kaikentyyppiset valuraudat, jotka eivät kuulu käsitteen ”muokattavaksi soveltuva valurauta” alaan tämän tuomion 32 kohdassa tarkoitetulla tavalla.
            
         
               37
            
            
               Yhdistetyn nimikkeistön yleisten tulkintasääntöjen 6 säännön mukaan ainoastaan samantasoiset alanimikkeet ovat keskenään vertailukelpoisia, eivätkä yhdistetyn nimikkeistön alanimikkeet 730711 ja 73071910 siis ole tällaisia.
            
         
               38
            
            
               Lisäksi yhdistetyn nimikkeistön alanimike 730719 sisältää alanimikkeen 73071910 ohella alanimikkeen 73071990, joka on jäännösluokka, kuten sen sanamuodosta ilmenee. Ei voida myöskään sulkea pois sitä, että unionin lainsäätäjän tarkoitus olisi ollut sisällyttää viimeksi mainittuun alanimikkeeseen raudasta tai teräksestä valettujen putkien liitos- ja muiden osien lisäksi myös osat, jotka on tehty muuntyyppisestä valuraudasta kuin yhdistetyn nimikkeistön alanimikkeissä 730711 ja 73071910 tarkoitetusta valuraudasta.
            
         
               39
            
            
               Tässä yhteydessä on syytä muistaa, että vakiintuneen oikeuskäytännön mukaan sellaisten termien merkitys ja ulottuvuus, joita ei ole määritelty unionin oikeudessa, on määritettävä sen merkityksen mukaan, joka niillä on yleiskielessä, ja samalla on otettava huomioon se asiayhteys, jossa niitä käytetään, ja sen lainsäädännön tavoitteet, johon ne kuuluvat (tuomio 22.11.2012, Digitalnet ym., C‑320/11, C‑330/11, C‑382/11 ja C‑383/11, EU:C:2012:745, 38 kohta).
            
         
               40
            
            
               Sanoilla ”muokattavaksi soveltuva” tarkoitetaan niiden tavanomaisessa merkityksessä materiaalia, joka litistyy ja laajentuu sitä takoessa tai valssattaessa kaistaleiksi tai levyiksi. Lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien valukappaleiden tuonnissa annetun asetuksen (EY) N:o 1212/2005 muuttamisesta 11.6.2009 annetun neuvoston asetuksen (EY) N:o 500/2009 (EUVL 2009, L 151, s. 6) johdanto-osan 54 perustelukappaleen mukaan materiaalitieteessä ”muokattavuudella” tarkoitetaan ”materiaalin kykyä muuttaa muotoa puristusjännityksessä, mille on usein ominaista se, että materiaalista saadaan takomisen tai valssaamisen tuloksena aikaan ohut levy”.
            
         
               41
            
            
               Edellä esitetyn perusteella yhdistetyn nimikkeistön alanimikettä 730711 on tulkittava siten, että siihen kuuluvat valuraudasta tehdyt putkien liitos- ja muut osat, jotka eivät muuta muotoaan puristusjännityksessä.
            
         
               42
            
            
               Näin ollen yhdistetyn nimikkeistön alanimikettä 730719 on tulkittava siten, että se sisältää raudasta tai teräksestä valetut osat sekä valuraudasta tehdyt osat, jotka muuttavat muotoaan puristusjännityksessä.
            
         
               43
            
            
               Pääasioissa kyseessä olevien osien osalta on todettava yhtäältä, että, kuten asetuksen N:o 500/2009 johdanto-osan 55 perustelukappaleesta käy ilmi, pallografiittivalurauta ”pystyy muuttamaan muotoaan vetojännityksessä sekä lisäksi jossakin määrin puristusjännityksessä”.
            
         
               44
            
            
               Näin ollen pallografiittivaluraudan ei tulisi sellaisenaan katsoa kuuluvan yhdistetyn nimikkeistön alanimikkeeseen 730711.
            
         
               45
            
            
               Toisaalta, kuten ennakkoratkaisua pyytänyt tuomioistuin on todennut, pallografiittivalurauta ja muokattavaksi soveltuva valurauta eroavat toisistaan sekä koostumukseltaan että tuotantotavaltaan.
            
         
               46
            
            
               Koska se ei myöskään vastaa käsitettä ”muokattavaksi soveltuva valurauta”, siten kuin se on määritelty yhdistetyn nimikkeistön alanimikettä 73071910 koskevissa selittävissä huomautuksissa, ja koska se muodostaa valurautojen standardikuvauksessa muokattavaksi soveltuvan valuraudan erillisen luokan, joka on yksilöity koodilla EN-GJS, pallografiittivalurauta ei voi kuulua myöskään yhdistetyn nimikkeistön alanimikkeeseen 73071910.
            
         
               47
            
            
               Tältä osin on todettava yhtäältä, että mainitut selittävät huomautukset, siltä osin kuin niissä todetaan, että ”ilmaisulla ’muokattavaksi soveltuvaa’ tarkoitetaan myös pallografiittivalurautaa”, laajennetaan käsitettä ”muokattavaksi soveltuva valurauta” toiseen valurautaluokkaan, joka kuitenkin muodostaa erillisen luokan valurautojen luokittelussa, vaikka sillä onkin samankaltaisia ominaisuuksia kuin muokattavaksi soveltuvalla valuraudalla.
            
         
               48
            
            
               Vakiintuneen oikeuskäytännön mukaan selittävien huomautusten sisällön on oltava yhdistetyn nimikkeistön säännösten mukainen, eikä selittävillä huomautuksilla saada muuttaa säännösten soveltamisalaa (tuomio 26.5.2016, Invamed Group ym., C‑198/15, EU:C:2016:362, 20 kohta oikeuskäytäntöviittauksineen).
            
         
               49
            
            
               Näin ollen yhdistetyn nimikkeistön alanimikettä 73071910 koskevia selittäviä huomautuksia ei tule soveltaa, koska niillä muutetaan kyseisen alanimikkeen soveltamisalaa laajentamalla sitä pallografiittivaluraudasta tehtyihin osiin.
            
         
               50
            
            
               Toisaalta on muistutettava, että vaikka tullikoodeksikomitean lausunnot ovat merkittävä keino sen varmistamisessa, että jäsenvaltioiden tulliviranomaiset soveltavat tullikoodeksia yhdenmukaisesti, ja niiden voidaan sellaisina katsoa olevan pätevä keino tullikoodeksin tulkinnassa, ne eivät ole oikeudellisesti velvoittavia, eikä niillä siten voida muuttaa yhdistetyn nimikkeistön säännösten soveltamisalaa (ks. vastaavasti tuomio 15.2.1977, Dittmeyer, 69/76 ja 70/76, EU:C:1977:25, 4 kohta ja tuomio 16.6.2011, Unomedical, C‑152/10, EU:C:2011:402, 41 kohta).
            
         
               51
            
            
               Tästä seuraa, että tullikoodeksikomitean lausuntoa, joka on ”tariffinimikkeistöä” käsittelevän jaoston 30.9.–3.10.2014 Brysselissä pitämän 140. kokouksen pöytäkirjassa ja jonka mukaan yhdistetyn nimikkeistön alanimikettä 73071910 on tulkittava siten, että ilmaisua ”muokattavaksi soveltuvaa” on tulkittava laajasti eli siten, että erotetaan toisistaan valurauta, joka muuttaa muotoaan puristusjännityksessä, ja valurauta, joka katkeaisi vastaavassa jännityksessä, ei myöskään voida soveltaa siltä osin kuin siinä laajennetaan yhdistetyn nimikkeistön alanimikkeen 73071910 soveltamisalaa.
            
         
               52
            
            
               Kaiken edellä esitetyn perusteella ennakkoratkaisukysymyksiin on vastattava, että yhdistettyä nimikkeistöä on tulkittava siten, että pallografiittivaluraudasta tehdyt putkien liitos- ja muut osat on luokiteltava yhdistetyn nimikkeistön alanimikkeeseen 73071990.
            
         
         Oikeudenkäyntikulut
      
      
               53
            
            
               Pääasioiden asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevien asioiden käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.
            
          
            
               Näillä perusteilla unionin tuomioistuin (kymmenes jaosto) on ratkaissut asiat seuraavasti:
            
          
               
                  
                     Tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 liitteessä I, sellaisena kuin se on muutettuna 4.10.2013 annetulla komission täytäntöönpanoasetuksella (EU) N:o 1001/2013, olevaa yhdistettyä nimikkeistöä on tulkittava siten, että pallografiittivaluraudasta tehdyt putkien liitos- ja muut osat on luokiteltava yhdistetyn nimikkeistön alanimikkeeseen 73071990.
                  
               
             
               
                  
                     Allekirjoitukset
                  
               
            (
            *1
         )	Oikeudenkäyntikieli: hollanti.